દૂરદર્શન કેન્દ્ર – અમદાવાદની લોકપ્રિય શ્રેણી ‘હસે તે હેપ્પી’માં મેં વિનોદભાઈ ભટ્ટ સાથે એક કલાક ગુફતેગુ કરી હતી ત્યારે આવી ઘણી અંતરંગ વાતો જાણવા-માણવાનો અવસર મળ્યો હતો. વિનોદભાઈ નાના હતા ત્યારે તેમના પરિવારમાં ચંપલ પહેરવા એ લક્ઝરી ગણાતી હતી. એમના પિતા જશવંતલાલ એક આ લક્ઝરી ભોગવતા હતા. વિનોદ ભટ્ટ નાના હતા ત્યારે ખૂબ શરારતી હતા. એક દિવસ એ નિશાળે જતા હતા અને અચાનક એમની નજર પિતાજીના ચંપલ પર પડી. એમના મનમાં વિચાર આવ્યો કે ચલો, આજ કુછ તુફાની હો જાય. વિનોદભાઈ પિતાજીનાં પગરખાં પહેરીને ચાલ્યા ગયા.